Szárazgazdálkodás a gyakorlatban
2026. augusztus 28-án a FarmerExpo keretében a Debreceni Egyetem és a V-Trade Bt. Szárazgadálkodási Kerekasztalt szervezett két panelben. Az első panelben a kutatókat kérdeztük, a másodikban azokat a gazdálkodókat, akiknek a szárazgazdálkodással kapcsolatban már vannak tapasztalataik. A nagy érdeklődésre való tekintettel a szervezők és a kerekasztal résztvevői úgy döntöttek, hogy a kérdéseket és a válaszokat írásban is rögzítik. Ennek a Magyar Mezőgazdaság folyóirata ad teret.
A kutatói panel 
A kutatói panel résztvevői voltak: Dr. Csajbók József, egyetemi tanár, Debreceni Egyetem -MÉK, Dr. Biró Borbála, professor emerita, MATE, Budai Campus, Dr. Makádi Marianna, tudományos főmunkatárs, Debreceni Egyetem – AKIT, Dr. Jócsák Ildikó, egyetemi docens, MATE Kaposvári Campus, Dr. Nagy Attila, egyetemi tanár, Debreceni Egyetem -MÉK. 
Paradigmaváltás – mi legyen a szárazgazdálkodás elsődleges célja? A hazai szántóföldi növénytermesztés hosszú ideig elsősorban a termés maximalizálására épült. A gyakoribb aszályos évjáratok mellett nem kell-e ezt a szemléletet megváltoztatnunk? A szárazgazdálkodásban mi legyen az elsődleges cél: a maximális termés, a vízhasznosítás hatékonysága vagy inkább az évjáratok között stabilabb termelés?
Dr. Csajbók József: A szárazgazdálkodásban valóban szükség van szemléletváltásra, és az utóbbi évek időjárása kikényszeríti a változtatást. A célokat célszerű egy rendszerben kezelni: a maximális termés helyett a gazdaságilag és ökológiailag optimális termés elérésére kell törekedni, minél hatékonyabb erőforrás-felhasználással. A termés maximalizálása egy ideje már nem lehet az elsődleges cél, hiszen a növénytermesztés eredményességét egyre inkább az határozza meg, hogy a rendelkezésre álló erőforrásokat, például talaj, tápanyagok, víz, energia, munkaerő, mennyire hatékonyan tudjuk felhasználni. Ezek között a víz különleges jelentőségű erőforrás lett, hiszen súlyos vízhiányban az összes többi tényező hatékonysága jelentősen romlik, vagy a termesztés teljesen eredménytelenné válhat. A szárazgazdálkodásban a növények vízfelhasználásának hatékonyságát ezért kiemelten kell kezelni. Nem feltétlenül az a rendszer a legkedvezőbb, amely egy optimális évjáratban a legnagyobb termést produkálja, hanem az, amely a rendelkezésre álló vizet a lehető leghatékonyabban alakítja terméssé, és közben kedvezőtlen évjáratokban is elfogadható termést és jövedelmet biztosít. A talaj és a talajban található szervesanyag védelme szintén kiemelt jelentőségűvé vált az utóbbi években. A korábbi időszakban jellemző, és ma is sokfelé alkalmazott talajszerkezet, talajélet romboló hatású és szervesanyag elvesztegető művelési gyakorlaton változtatni kell, így nem fenntartható a termesztés, ez az idei évben is világosan látszik. Természetesen a termesztési technológia egyes elemeit és a felhasznált erőforrásokat komplex rendszerben gondolkodva kell szemlélni és alkalmazni, egymásra gyakorolt hatásukat is figyelembe véve. A jövő szárazgazdálkodásának tehát a rendelkezésre álló víz és valamennyi erőforrás minél hatékonyabb felhasználását, valamint a termelés évjáratok közötti stabilitását kell megcéloznia. Ez már egy komplexebb, a termés mennyisége mellett a hatékonyságot, a gazdaságosságot és a rendszer ellenálló képességét is figyelembe vevő szemlélet.
A probléma valójában vízhiány vagy vízkészlet-gazdálkodás? A magyar Alföldön egyre gyakrabban egyszerre jelent problémát a téli–tavaszi víztöbblet és a nyári vízhiány. Nem kellene-e ezért a szárazgazdálkodást elsősorban vízvisszatartási és vízkészlet-gazdálkodási problémaként kezelnünk, nem pedig egyszerűen aszály elleni védekezésként?
Dr. Nagy Attila: A magyar mezőgazdaság szárazodással kapcsolatos problémája nem kizárólag csapadékhiányként, hanem vízkészlet-gazdálkodási kérdésként értelmezhető. Éppen ezért a vízhiány a nem megfelelő vízkészletgazdálkodás és az aszály eredőjeként is értelmezhető. A meteorológiai és mezőgazdasági aszály természetesen egyre komolyabb kihívást jelent, mezőgazdasági szempontból azonban legalább ennyire meghatározó, hogy a rendszerbe érkező vízből mennyit sikerül megtartani arra az időszakra, amikor a növényállományoknak valóban szükségük van rá.
Magyarországon az éves csapadék térben és időben egyaránt jelentős változékonyságot mutat. Az Alföld legszárazabb térségeiben a sokéves éves csapadékösszeg jellemzően 500–550 milliméter körül alakul, miközben az emelkedő hőmérséklet fokozza az evapotranszspirációt. Emellett a csapadékos napok száma csökken, ezzel egyidőben a csapadékintenzitás pedig növekszik. A problémát ezért nem lehet pusztán az éves csapadékösszeg változására visszavezetni. Egyre fontosabbá válik a csapadék időbeli eloszlása, intenzitása, valamint az, hogy a lehullott vízből mennyi marad ténylegesen a mezőgazdasági területeken.
A megoldásnak három egymásra épülő szintet kell összekapcsolnia. Táji szinten a korábban elsősorban a gyors vízelvezetésre épülő szemléletet a vízvisszatartással is ki kell egészíteni. Farm és táblaszinten arra kell törekedni, hogy a csapadék minél nagyobb része helyben maradjon, beszivárogjon és a talaj gyökérzónájában tárolódjon. Növényi szinten pedig olyan termesztési rendszerekre van szükség, amelyek vízigénye jobban igazodik a rendelkezésre álló készletekhez és azok időbeli alakulásához. A síkvidéki tározás és a természetes vízvisszatartás az országos vízügyi gondolkodásban is egyre hangsúlyosabb stratégiai iránnyá válik.
A következő évek egyik legfontosabb feladata tehát nem újabb vízkészletek keresése, hiszen azok végesek, ahogy ez az év is bizonyítja, hanem annak elérése, hogy a már rendelkezésre álló víz lassabban hagyja el a mezőgazdasági tájat.

Mitől működőképes a talaj mint termelő rendszer? Miből áll össze a talaj mint funkcionálisan működő egység, amitől jó működő és termelő egységet várhatunk? Van-e ebben fontossági sorrend, illetve mely elem válik különösen meghatározóvá a szárazodás szempontjából?
Dr. Biró Borbála: A talaj, sőt a ‘termő’talaj - mert csak a magyar nyelv fejezi ki ilyen jól a lényegét-, akkor lesz az emberi elvárások szerint is működőképes, termékeny, ha az életéhez és működéséhez szükséges feltételek teljesülnek. A talaj testét az ásványi anyagok adják az a kőzet, amiből évezredek során kialakult. A “vér-áramlás”-t a víz biztosítja, ami viszi, szállítja a tápanyagokat az élő-lények és a növény felé. A légzést a talajmorzsák közötti terek, légjáratok adják. Vajon ezzel kész is a talaj? Tanítottuk, hogy “3-fázisú polidiszperz rendszer”, vagyis a 3 fázis egymással is keveredik (diszpergálódik), de hol van ebből az élet? A kémiai szemlélet a Liebig elméletet félreértelmezve az 1800-as évek végén, a műtrágyaipar hatására alakult ki.  Kényelmessé vált a növény-táplálás és a növény-termés-védelem is ezekkel a művi megoldásokkal. A talaj azonban nem csak támasztóközeg, de olyan élőlény, amiben sokféle élő és elhalt szervezet (organizmus) található. Ezeket, ezt az élet-erőt veszítettük el nagyrészt. Ennek hatására hiányoznak a létfontosságú mikroelemek is (gondoljunk csak a Béres cseppre, aminek felfedezésében pályakezdőként részt vehettem Kisvárdán). Fontos tehát a biológia, az élet segítése, hogy a talaj ‘egész’e működőképes ‘rend’szer legyen. Ehhez az élőlények sokaságának és sokféleségének (biodiverzitásának) kell jelen lennie. Ahány élőlény annyiféle képesség, annyiféle megoldás a környezeti állapotok, stressz kezelésére. Csakis a biológiai sokszínűség által tud a talaj kellően igazodni az éppen aktuális és változó környezeti körülményekhez. A talajban változatos táplálkozási mintázatot, táplálékhálót alkotnak az élő-szervezetek. Tudjuk-e, hogy “ki mit eszik” a talajban? A földigiliszták, amelyek az elhalt növényi maradványokkal táplálkoznak, járataikkal bevezetik a vizet, fokozzák a mikrobiális tevékenységet és a növényi gyökér-növekedést is. A mikrobák a szélsőségekhez gyorsabban tudnak igazodni, kitolható így a folyamatos és stressz-mentes növénytáplálás. A talajlakók alapvetően külső tápanyagokra utalt élőlények (heterotrófok), ami azt jelenti, hogy élő és elhalt szerves anyagokra van szükségük. Ezek lebontása és újraépítése alakítja ki a ‘spájzként’ működő humusz-felhalmozást, ami ‘aranytartalék’ként minden talajfunkciót egy lépésben javít. Ha 1 hektár talajban a humusz mennyiségét és a kialakulást segítő talajélőlények tömegét 1 %-al sikerül növelni, akkor ez szivacsként javítja a talaj vízbefogadó és vízmegtartó képességét; átlagosan akár 120-150 ezer liter vízzel is hektáronként. A műtrágyaipar 50 éve és az intenzív mezőgazdaság során a vegyi anyagokkal és a tömörítő, nagy nehéz, de az embernek könnyebbséget adó gépekkel ezt a talajéleterőt rontottuk, veszítettük nagyrészt el. 
A fontossági sorrend ezért a talajélet-rendszer helyreállítása, amivel a talaj szerkezet, a talaj-egészség és a növényi életerő is jobb lesz. A talajok (és a fény) nemzetközi éve (2015) szerint ‘egy kanál termőtalajban 10 milliárd mikroba is jelen lehet, ami több, mint ahány ember él a Földön’. Itt az ideje, hogy helyén értékeljük (megvilágosodjunk) ezek fontosságáról. A talaj egészsége nem azonos a termékenységével, hiszen az elérhető termés fokozható műtrágyákkal és mesterséges életidegen növényvédő szerekkel (ölő, pusztító peszticidekkel, xenobiotikumokkal) is. A talajegészség egy adott talaj-klíma-körülmény között a legoptimálisabban működőképes fizikai-kémiai és biológiai talaj-élet-tulajdonság, amibe beletartozik nem csak a talajélőlények által biztosított tápelem-feltárás és mobilizálás, de a talajállapot jobbítása is, amivel a kór- és károkozókkal szembeni ellenálló-képessége (immunitás, szupresszivitás) is javul talajtól és a ‘művelés’től függő módon. 
 
Miért tekinthető a szervesanyag a talaj központi elemének a szerkezet, a vízraktározás, a tápanyagforrás és a mikrobiális élet szempontjából?
Dr. Makádi Marianna: A talaj alkotóinak egy része, kb. 5-7%-a a szerves anyag. Ennek nagyobb része, kb. 85%-a  az elhalt szervesanyag, aminek egy része, a humuszanyagok, nagy mennyiségű víz raktározására képes. De miért is? Az okok a humuszanyagok szerkezetében keresendők. A humuszanyagokat úgy kell elképzelni, mint egy nagy, háromdimenziós hálót, ami a szervesanyagok bomlása, átalakulása során jön létre. Minél előrehaladottabb az átalakulási folyamat, annál inkább nő a stabilabb, nehezebben bontható gyűrűs, aromás vegyületek, valamint a szén aránya, és csökken a nitrogén aránya a molekulán belül. A gyűrűs, aromás vázhoz oldalláncok kapcsolódnak, és különböző funkciós csoportok, amik meghatározzák pl. a humuszanyagok vízhez való viszonyát: megkötik, vagy taszítják a vízmolekulákat. A szervesanyag a különböző funkciós csoportjai segítségével kapcsolódik a talaj szervetlen alkotóelemeihez. Ebben kiemelt szerepük van a talaj agyagásványinak, mert a velük kialakított úgynevezett organo-minerális komplexeknek fontos szerepe van a talajszerkezet kialakításában, stabilizálásában. Ez elvezet a talajszemcsék kialakulása felé, amelyek pórusaiban szintén tárolódni tud a víz, részben a kapilláriserők hatására, részben kémiai kötések segítségével. A szervesanyagok a forrásai (legalábbis részben) a növényi tápanyagoknak, mert a talajban lévő különböző sejten kívüli enzimek képesek ionok formájában felszabadítani a szervesanyagok N, P, S tartalmát, így ezek az elemek a növények számára felvehetőkké válnak. Vagyis a szervesanyag egy hosszú hatású tápanyagraktár. Az enzimek jó részét a talaj mikroorganizmuasai termelik, akiknek az összetételét, aktivitását pedig a növény is befolyásolni képes, a saját igényei szerint. Fontos szerepe a szervesanyagoknak, hogy élőhelyül szolgálnak a mikroorganizmusok számára, illetve az általuk termelt sejten kívüli enzimek is védett helyet találnak a szervesanyag felszínén, „zsebeiben”. A szervesanyagok tehát, a bonyolult szerkezetüknek köszönhetően, javítják a talajszerkezetet, a vízbefogadást és vízraktározást, tápanyagot biztosítanak a mikróbák és a növények számára is.




Mi történik először a növényben vízhiány esetén? A klímaváltozás következtében egyre gyakoribb aszályok mellett mely növényélettani folyamatok sérülnek először, és hogyan lehet ezeket időben felismerni?
Dr. Jócsák Ildikó: A vízhiány első következményei nem feltétlenül károsodások, hanem szabályozott alkalmazkodási folyamatok. Mire hervadás, levélsodródás vagy növekedéscsökkenés válik láthatóvá, a növény vízháztartása és fiziológiai működése már jelentősen megváltozhatott. Kukoricán ez számszerűen is kimutatható. Egy kétéves szántóföldi vizsgálatban palántakorban a szár nedvességtartalmának változásához tartozó kritikus relatív talajnedvesség 72%, a levél nedvességtartalmáé 65% volt. A nettó fotoszintézis kritikus küszöbe 62%, a transzspirációé 60%, a sztómakonduktanciáé 58%, míg a levélterületé 46% volt.Ezek az értékek nem tekinthetők minden termőhelyre érvényes határértékeknek, de a sorrend jól mutatja, hogy a növény vízháztartása és gázcseréje jóval a látványos növekedési tünetek előtt reagálhat. A legkorábbi változások között jelenik meg a talaj–gyökér–levél hidraulikai rendszer működésének módosulása. A talaj száradásával egyre nehezebbé válik a víz útja a gyökéren keresztül a levelekig. Ezzel párhuzamosan hormonális jelátviteli folyamatok indulnak el. Különösen fontos az abszcizinsav szerepe. Kukoricán kimutatták, hogy a levél abszcizinsav koncentrációja szoros negatív kapcsolatot mutatott a sztómakonduktanciával. Az abszcizinsav tehát hozzájárul a sztómák zárásához, amellyel a növény csökkenti a transzspirációt és vizet takarít meg. Ennek azonban ára van: a sztómák záródásával kevesebb szén-dioxid jut a levél belsejébe, ezért a fotoszintézis is visszaesik. A vízhiány korai szakaszában tehát a fotoszintézis csökkenése még elsősorban sztomatikus eredetű lehet, miközben maga a fotoszintetikus apparátus még nem feltétlenül károsodott. Tartós vagy súlyos stresszben azonban megváltozik a helyzet. Egy progresszív kukorica-aszálykísérletben öt nap vízmegvonást követően már a nem sztomatikus korlátok érvényesültek, hanem a fotoszintézis intenzitásának csökkenése vált a fő korlátozó tényezővé.Ilyenkor nő a fölösleges gerjesztési energia és a reaktív oxigénformák képződésének veszélye. A növény fokozza a fotoprotektív mechanizmusokat, több energiát disszipál hő formájában, de ha ezek kapacitása sem elegendő, oxidatív stressz, membránkárosodás és végül a fotoszintetikus apparátus tartós károsodása következhet be. Ezért fontos elkülöníteni az adaptív, reverzibilis stresszválaszt a tényleges károsodástól. A sztómazáródás, az ozmotikus szabályozás vagy a fölösleges fényenergia hő formájában történő leadása önmagában nem feltétlenül káros jelenség; ezek az alkalmazkodás részei. A gyakorlati kérdés ezért nem az, hogy mikor hervad a növény, hanem az, hogy mikor kezd el fiziológiai értelemben stresszállapotba kerülni. Ebben egyre nagyobb szerepet kaphat a nem invazív növénydiagnosztika ugyanakkor nem célszerű egyetlen, „legjobb” stresszindikátort keresni. A növényhőmérséklet gyorsan jelezheti a transzspiráció visszaesését, a spektrális vegetációs indexek pedig nagyobb területek gyors felmérésére alkalmasak. Egy másik, nem-invazív növényállapot felmérésre alkalmas technológia a klorofill fluoreszcencia mérése, amely a fotoszintetikus apparátus állapotáról szolgáltat információt. Kukoricán klorofill fluoreszcencia-képalkotással kimutatható például, hogy a vízhiány előrehaladtával több fotokémiai és energia-disszipációs paraméter jelentősen megváltozik, ezáltal alkalmasak eltérő szárazságtűrésű genotípusok elkülönítésére. A talajnedvesség pedig azt mutatja meg, mennyi víz áll rendelkezésre, a növényi mérések pedig azt, hogyan éli meg ezt a növény az adott genotípusban, fejlődési állapotban és mikroklímában. Mindezek alapján a legerősebb diagnózist ezért a talaj-, meteorológiai, termális, spektrális és növényélettani információk kombinációja adhatja.





Mely technológiai elemekhez kell először hozzányúlni? Ha egy alföldi gazdálkodó a következő öt évben a gazdaságát a gyakoribb vízhiányhoz szeretné igazítani, melyik három növénytermesztési technológiai elemhez nyúlna először: talajművelés, vetésidő, tőszám, tápanyagellátás, fajta vagy vetésszerkezet?
Dr. Csajbók József: Ha egy alföldi gazdálkodónak a következő öt évben kellene felkészülnie a gyakoribb vízhiányra, elsőként a talajműveléshez nyúlnék hozzá. A talaj vízgazdálkodásának javítása és a talaj nedvességének megőrzése alapvető feltétele annak, hogy a növény a rendelkezésre álló vizet minél hatékonyabban tudja hasznosítani. A talajt védő művelési rendszereknek, például a sávos művelésnek vagy jelentősen redukált, akár a no-till technológiának, ezért nagyobb szerepet kell kapniuk. Ennek egyébként komoly hazai hagyományai vannak: Gyárfás József már 1922-ben, a „Sikeres gazdálkodás szárazságban” című könyvében, vagy idősebb Manninger G. Adolf az 1957-ben megjelent „A talaj sekély művelése” című munkájában olyan tapasztalatokat fogalmazott meg a talaj műveléséről és talaj nedvességének megőrzéséről, amelyek megfelelően adaptálva ma is érvényesek lehetnek. Ehhez szorosan kapcsolódik a talaj szervesanyag-tartalmának növelése. A szervesanyag-bevitel javítja a talaj szerkezetét, vízbefogadó és víztároló képességét, mérsékli a kiszáradás és az erózió kockázatát, miközben a tápanyag-szolgáltató képességére és a talaj biológiai aktivitására is kedvezően hat. Vagyis a talaj szervesanyag-gazdálkodása nem önálló technológiai elem, hanem a vízgazdálkodás egyik fontos alapja. Második lépésként a vetésszerkezetet vizsgálnám felül. Nem mindegy, hogy egy adott termőhelyen milyen vízigényű és milyen tenyészidejű növényeket termesztünk, illetve hogyan követik egymást az egyes kultúrák. A termőhelyhez igazított, diverzifikáltabb vetésszerkezet mérsékelheti az időjárási kockázatot, és hozzájárulhat a termelés nagyobb stabilitásához. Itt azonban a piaci lehetőségeket is figyelembe kell venni: a vetésszerkezetnek nemcsak agronómiailag, hanem gazdaságilag is működőképesnek kell lennie. Harmadik elemként a fajtaválasztást emelném ki. A fajták között jelentős különbségek lehetnek a szárazságtűrés, a tenyészidő, a vízhasznosítás és a stresszhelyzetben fenntartott termőképesség tekintetében. A megfelelő fajta kiválasztásával tehát tovább javítható az adott termőhely vízellátásához való alkalmazkodás. A legfontosabb azonban, hogy ezeket az elemeket ne külön-külön, hanem rendszerben kezeljük. Nincs minden termőhelyre egyetlen univerzális technológia: a talaj, a klimatikus adottságok, a növény és a gazdaság piaci lehetőségei alapján kell kialakítani az optimális kombinációt.

Hogyan tehető a lehulló csapadék nagyobb része hasznosíthatóvá? Mit tehetünk azért, hogy több víz szivárogjon be a talajba, több maradjon a gyökérzónában, és ebből minél több legyen ténylegesen hozzáférhető a növény számára?
Dr. Nagy Attila: A lehulló csapadéknak először be kell jutnia a talajba, ezt követően ott kell maradnia, végül pedig a növény gyökérzetének hozzá is kell férnie. Az első kulcskérdés a beszivárgás, vagyis az infiltráció. Egy intenzív zápor mezőgazdasági hasznosságát nem önmagában az határozza meg, hogy hány milliméter csapadék hullott, hanem az, hogy ebből mennyi jutott be ténylegesen a talajba, és mennyi távozott felszíni lefolyásként. Ebben meghatározó szerepe van a talajfedettségnek, az agrotechnikának, a megfelelő talajszerkezetnek, a stabil aggregátumoknak, a biológiai pórusoknak, valamint a talajtömörödés elkerülésének. Például a takarónövények alkalmazása számottevően javíthatja a talaj vízbefogadó képességét, miközben a csökkentett talajművelés kedvező hatása különösen akkor érvényesülhet, ha megfelelő felszíni növényi maradványborítással társul.
A második pont a tárolás. Önmagában kevés, ha a víz csak a talaj felső néhány centiméterébe jut be, majd rövid időn belül elpárolog. A felszín takarása, a kedvező talajszerkezet, valamint a talajtextúra figyelembevétele egyaránt fontos, hiszen a homok-, vályog- és agyagtalajok eltérő vízforgalmi jellemzőkkel rendelkeznek: különböző a vízbefogadó és -raktározó képességük, a víz mozgásának sebessége, valamint a növények számára hozzáférhető vízkészlet nagysága. A megfelelő szervesanyag-gazdálkodás mindezek mellett hozzájárulhat ahhoz, hogy a beszivárgott víz hosszabb ideig a talajban maradjon.
A harmadik feltétel a víz növény számára történő hozzáférhetősége. Hiába található megfelelő mennyiségű nedvesség a mélyebb talajrétegekben, ha például egy tömörödött réteg vagy eketalp akadályozza a gyökérzet mélyebb rétegekbe jutását. A talaj fizikai állapotát ezért nem elegendő kizárólag a felszínen vizsgálni, hanem a teljes gyökérzóna talajprofilját kell figyelembe venni.
A csapadék hasznosulása nem írható le egyetlen, minden területre érvényes százalékos értékkel. Sokkal célszerűbb az adott területnek megfelelő legjobb megoldást alkalmazni: meg kell ismerni a domborzatot, felszíni lefolyást, a párolgást, a mélybe szivárgást, talajt, végül pedig a tényleges növényi vízfelvételt. 

A talaj mint élő rendszer a talaj–növény–mikróba kölcsönhatásokban értelmezhető. Mit jelent ez a gyakorlatban? Hogyan hatnak az egyes növények a talaj mikrobiotájára, és mit lehetne változtatni a szárazságtűrés érdekében talajbiológiai szempontból?
Dr. Biró Borbála: Az eddigi gyakorlatok szerint a növényre figyelő mezőgazdasági talaj’művelési’ gyakorlat valósult meg. “A talajt tápláld ne a növényt” szemlélet alapján a talajbiota adja a kulcsot, az ökologikus megoldást a növény-tápláláshoz és a növény-védelemhez is. A talajélőlények alapvető tulajdonsága, hogy feltárják a tápelemeket, mobilizálhatóvá teszik a gazdanövény felé, ezzel az éltető vizet, a talajok levegőzöttségét is biztosítják. A növények így lesznek erősebbek és stressztűrőbbek. Európai Uniós “Biofector” projektben igazoltuk, hogy számos talaj-mikrobás kezeléssel a műtrágyák és a növényvédő-szerek mennyisége csökkenthető, kiváltható. A növény szerepe ebben annak a szén-tápanyag-útnak a biztosítása, amit a fotoszintézissel tud fenntartani. Fény hatására a növény és a talajélet között kölcsönösen hasznos együttműködés, szimbiózis jön létre. Ehhez a növény a talajból tud válogatni kellő számban és minőségi összetételben alkalmas mikrobiális ‘szolgáltatókat’, ha azok jelen vannak. A növény az általa megszerzett fény-táplálék 20 %-át (példaként említve 5 zsömléből egyet), cukrokat, szerves savakat naponta cserébe kiad gyökérváladékok formájában (Hiltner 1905), hogy saját tápelemekhez jusson. A legismertebb és a növénytáplálásban legaktívabb mikorrhiza gomba a nehezen feltárható foszfort a növény által elérhető 0,5 cm helyett tízszeres távolságokból is kioldani és a növényhez szállítani tudja. Megnő, kitolódik az a stressz-időszak, ami elviselhető a helyzet javulásáig. Hortobágyi szikes talajon 20 napi eső-hiánynál a növény segítségül hívta a só- és stressz-toleráns mikorrhiza gombákat, hogy több vízhez és tápanyaghoz jusson. A segítő gomba-szimbiózist a „dirigens” gazdanövény átlag 7 nap alatt fel- vagy le tudja építeni a szükségtől és a saját életerejétől is függően (Füzy et al. 2014). A növények szimbiózisra való képessége nem azonos, de ez is jól bevethető, illetve nélkülözhetetlen eszköz a szárazodással kapcsolatban. Pótolható az alapvetően fontos nitrogen a biológiai N-kötés által a pillangós növények Rhizobium baktériumaival. Az egyszikű kukorica és a gabonafélék az Azospirillum bakteriumokkal juthatnak több N-hez (Biró 1995). A mikorrizát nem képező repce kén-vegyületek kiválasztásával járul hozzá a kórokozók távoltartásához és a talaj-egészséghez. A mikrobiális nyálkaanyagok (mucigél, glomalin) stabillá teszik a talajmorzsákat, így a vizet a talaj fel tudja venni és azt meg tudja tartani a gyökérrendszerben. A szárazság-tűrőbb növények életét, túlélését a környezettűrő mikrobiális kapcsolatok tovább javíthatják. Ezek a közösen kialakított tápanyag- és vízhasznosító képességek (NUE, WUE) a kutatások fontos területei. Számos eszköz van a kezünkben a mikrobák és a növények részéről is, amit így céltudatosan a vetésforgók kialakításánál, változatos összetételű takarónövényekkel, vízmegtartást javító hazai ásványokkal is jól fel lehet használni a szárazodási gyakorlatban. Az egyes részterületek a növény-mikroba jótékony szimbiózishoz hasonlóan kínálják a szakmai, társadalmi kölcsönösen hasznos együttműködés sürgető szükségességét.

Milyen gazdálkodási beavatkozásokkal növelhető a talaj szervesanyag-tartalma, és melyek azok, amelyek magyar szántóföldi körülmények között reálisan és tartósan alkalmazhatók?
Dr. Makádi Marianna: Menjünk vissza kicsit az időben, a gépesítés előttre. Ekkor a gazdaságok teljes rendszerként működtek, állattartás és növénytermesztés együtt volt jelen, a talajmunkákat lóval végezték. Vagyis a tábláról lekerülő szervesanyag trágyaként jórészt vissza is került, a kisebb hatékonyságú talajművelés pedig kevésbé bolygatta meg a talajt, a munkák során nem több tonnás gépek közlekedtek a táblákon, tömörítve és porosítva a talajt. A szervesanyagot a legintenzívebben csökkentő művelet a forgatás, keverés, ami egyrészt rombolja a szerkezeti elemeket, másrészt átszellőzteti a talaj mélyebb részeit, így lehetővé téve a szervesanyag „elégését”. A legfontosabb tehát, amit tehetünk, a talaj bolygatásának csökkentése, lehetőség szerint elhagyása. Viszont minden talaj másképpen működik, attól függően, hogy korábban hogyan művelték, milyen típusba tartozik, így minden gazdálkodónak a saját tapasztalata alapján érdemes a menetszámok, a keverés csökkentésének ütemét meghatározni. Ezzel párhuzamosan a növénymaradványok táblán hagyása, a folyamatos növényborítás biztosítása elengedhetetlen lépés. Ha megmaradunk a talaj keverésénél, forgatásánál, akkor érdemes rendszeresen pótolni a szervesanyagot. Ez lehet állati trágya, zöldtrágya, de nagyon sok olyan melléktermék, hulladék is van, ami alkalmas a mezőgazdasági hasznosításra, mint például a biogázüzemi melléktermékek, komposztált élelmiszeripari hulladékok, gyapjúpellet, szennyvíziszap komposzt. A hatásukat meghatározza a komposzt minősége, érettsége, a szervesanyag CNPS tartalma és aránya, a talaj állapota.
Milyen szerepet játszhatnak a biostimulánsok a szárazgazdálkodásban? Valóban növelhetik-e a növények aszálytűrését, és milyen mechanizmusokon keresztül?
Dr. Jócsák Ildikó: A biostimulánsok szerepe nem a víz pótlása, hanem elsősorban a növényi stresszválasz módosítása lehet. Nem helyettesítik az öntözést, és nem oldják meg azt a helyzetet, amikor a gyökérzónában már nincs a növény számára hozzáférhető víz. Hatásuk inkább abban lehet jelentős, hogy javítsák a rendelkezésre álló víz és tápanyagok hasznosítását, késleltessék a funkcióvesztést, vagy segítsék a stressz utáni regenerációt. A „biostimuláns” gyűjtőfogalom, ezért nem egyetlen hatásmechanizmusról van szó. Ide sorolhatók többek között humin- és fulvosavak, algakivonatok, fehérjehidrolizátumok és aminosavak, ozmoprotektánsok, biopolimerek, valamint mikrobiális készítmények. Tudományosan ezért nem az a legjobb kérdés, hogy „működnek-e a biostimulánsok aszályban?”, hanem az, hogy melyik készítmény, milyen növényben, milyen fejlődési állapotban, milyen típusú és erősségű vízhiány mellett, milyen mechanizmuson keresztül fejthet ki kedvező hatást. A humin- és fulvosavak például a gyökérfejlődés és a tápanyagok hozzáférhetősége szempontjából lehetnek érdekesek. Száraz talajban ugyanis nemcsak a vízfelvétel romlik: az ionok mozgása is lelassul. Így előfordulhat, hogy egy tápanyag jelen van a talajban, a növény mégsem fér hozzá megfelelően. Az algakivonatok egyik fontos lehetséges hatása a „priming”, vagyis az előkezelés vagy előhangolás. Ennek lényege, hogy a növény még a súlyos stressz kialakulása előtt olyan fiziológiai állapotba kerül, amelyben egy későbbi vízhiányra gyorsabban vagy hatékonyabban képes reagálni. Ez nem azt jelenti, hogy minden előzetes stressz kedvező, hanem azt, hogy bizonyos kezelések módosíthatják a növény jelátviteli, antioxidáns és egyéb védekezési rendszereinek készenléti állapotát. A fehérjehidrolizátumok és aminosavak a metabolikus működés, a gyökérnövekedés, az antioxidáns védelem és az ozmotikus alkalmazkodás támogatásában kaphatnak szerepet. Az ozmoprotektánsok – például a prolin, glicin-betain vagy trehalóz – elsősorban a sejtek ozmotikus egyensúlya, turgora, valamint a membránok és fehérjék stabilitása szempontjából érdekesek. Ezek nem a talaj vízkészletét növelik, hanem a sejtek működését segíthetik kedvezőtlenebb vízállapot mellett. Különösen ígéretes irányt jelentenek a biopolimer-alapú vetőmagbevonatok. Itt nem az egész talaj vízháztartását próbáljuk megváltoztatni, hanem közvetlenül a csírázó vetőmag körül hozunk létre kedvezőbb mikrokörnyezetet. Egy vízmegkötő polimer lokális vízpufferként működhet, miközben akár ozmoprotektánsok, mikroelemek vagy más biostimulánsok hordozója is lehet. Azonban az alkalmazás időzítése legalább olyan fontos, mint maga a készítmény. A kezelések három alapvető időablakban értelmezhetők: stressz előtt a felkészítés, stressz alatt a működés fenntartása, stressz után pedig a regeneráció támogatása lehet a cél. Priminghatástól például nem várható sok, ha a kezelést akkor végzik el először, amikor a növény már súlyosan károsodott. A precíziós alkalmazás egyik jövőbeli iránya ezért az lehet, hogy az időjárás-előrejelzést, a talajnedvességet és a növényi szenzoradatokat összekapcsolva jelezzük előre a várható stresszt, és ehhez igazítsuk a megfelelő kezelés időpontját. A biostimulánsok mögött valós biológiai hatások állhatnak, ugyanakkor a hatás nagysága erősen függ a növényfajtól, a készítménytől, a dózistól, a kijuttatás módjától, a fenológiai állapottól, a talajtól és az évjárattól. Egy laboratóriumi vagy üvegházi pozitív eredmény ezért önmagában még nem elegendő. A gazdálkodó számára az a döntő, hogy a technológia szántóföldön, lehetőleg több évjáratban és hasonló körülmények között is reprodukálható-e, és gazdaságilag megtérül-e.

A precíziós vízgazdálkodást sokan automatikusan a precíziós öntözéssel azonosítják. Van-e értelme precíziós vízgazdálkodásról beszélni olyan gazdaságban is, ahol nincs öntözés? Mit tud hozzátenni a talajnedvesség-mérés, a műholdas távérzékelés, a drón vagy az evapotranszspiráció becslése?
Dr. Nagy Attila: A precíziós vízgazdálkodásnak nemcsak az öntözött területeken van létjogosultsága. Sőt, öntözés nélkül sok esetben még nagyobb jelentősége lehet, hiszen ilyenkor egy korlátozott és időben bizonytalanul rendelkezésre álló vízkészlettel kell a lehető leghatékonyabban gazdálkodni.
A precíziós vízgazdálkodás nem kizárólag precíziós vízkijuttatást jelenti. Lényege annak ismerete, hogy a táblán belül hol található elegendő víz, hol fogy gyorsabban a talajnedvesség, mely területeken korlátozott a beszivárgás, illetve hol jelennek meg elsőként a növényi vízstressz jelei. Ehhez különböző adatforrások együttes alkalmazása, integrációja szükséges. A talajnedvesség-szenzorok egy adott pont időbeli változásait követik, a műholdas távérzékelés a biomassza és talaj térbeli mintázatait mutatja meg, míg a drónok nagy térbeli felbontással segíthetnek azonosítani a problémás foltokat. Például Copernicus Land Monitoring Service ma már többek között evapotranszspirációs és egyéb mezőgazdaság számára hsznos termékeket is biztosít, tehát az alapadatok egy része nyíltan hozzáférhető. Az evapotranszspiráció becslésével pedig arról kapható információ, hogy a talaj–növény rendszer hogyan használja fel a rendelkezésre álló vízkészletet.
Az ilyen technológiák valódi értéke akkor jelenik meg, amikor az adatokból konkrét agronómiai döntés születik. Ha például egy táblán belül valamely zónában rendszeresen gyorsabban fogy el a talajnedvesség, megvizsgálható, hogy ennek hátterében eltérő talajtextúra, tömörödés, sekélyebb termőréteg, domborzati sajátosság vagy akár túl magas tőszám áll-e. A távérzékelési, meteorológiai és talajnedvességi adatok összekapcsolása így nem egyszerűen állapotfelmérést, hanem célzott beavatkozást tesz lehetővé.
Öntözés nélküli gazdálkodásban tehát a precíziós vízgazdálkodás feltérképezi a vízhiány kockázatát, és megalapozza a terület adottságaihoz igazodó agronómiai döntéseket.
Eredményes-e, ha csak a mikrobiális tulajdonságokat próbáljuk növelni, például kereskedelmi oltóanyagokkal? Melyeket érdemes alkalmazni, ha biztosra akarunk menni, és lehet-e egyáltalán általánosítani ebben a kérdésben?
Dr. Biró Borbála: A mikrobák aktivitása nélkül nincs jól működő talajfunkció és növény-táplálás. A kereskedelmi talaj-oltók laboratóriumi, üvegházi és szabadföldi szinten is szelektált, vizsgált mikroorganizmusok fajait, törzseit tartalmazzák. Hatásukat az engedélyeztetés igazolja előírt jogszabályok alapján. A gazdát és a jobb felhasználási sikert akadályozza azonban, hogy mindegyik ipari terméket a ‘termés-növelő’ kategóriában regisztrálják költségkímélés miatt még akkor is, ha az inkább ‘termés-védő’ hatású lenne. A gazdának nehéz eligazodni a piaci ‘készítmények’ sokasága között. Sokféle mikroba név jelenik meg még az azonos típusúnak (pl. cellulózlebontónak) tartott termékek sorában is, hiszen mikrobától függően ezek a lebontási útvonal más-más pontján teljesíthetnek. A talajoltásokkal az elvesztett, vagy hiányosnak gondolt mikrobiális „feladatokat”, a tápelem-mobilizálást, a szervesanyag-lebontást, a talajok egészségi állapotát szeretnénk pótolni. Ezekre az elvárt funkciókra a mikrobák alkalmasak. Tudni kell azonban, hogy a talajoltások hatása a valós környezeti körülményektől függően (is) erősen változhat. A mikrobiális oltások sem képesek egy lépésben megjavítani az intenzív talaj’művelés’ miatt megromlott talajállapotokat. A talajoltók mikrobáinak is megvannak azonban a talajra-növényre vonatkozó igényei. Rendszerint szükség van a talajoltás mellett, vagy inkább előtte egy tényleges talajjavításra is. Segíti az oltás-hatékonyságot a szervesanyag-bevitel (komposzt, állati- és zöldtrágyák), egyéb ásványi javító, vivő-anyagok. A talajszerkezettől függően a homokos talajhoz agyagásványok (alginit, bentonit), a kötött talajokhoz lazító szálas anyagok adhatnak segítő kiegészítést. A bioszén a talaj szén-tartalmát növeli, porózus, nagy felülete védi a mikrobákat, levegőhöz, vízhez is juttatva azokat (Biró és mások 2014). Az oltási technikával is javítható a hatékonyság. A vízzel való kiszórás jól jön a szárazodási stressz-körülmények között, pontos időzítéssel. A gazdanövénytől és a talajtól függően az olyan oltó-készítmények a hatásosabbak, amelyek összetételében többféle mikroba-típus (faj és törzs) sokféle kedvező tulajdonsága fordul elő. A legoptimálisabb talajoltókban N-kötők, P-mobilizálók, vas-felvételt segítők és lebontó enzim-termelők is vannak. Ezeket a gazdanövényhez lehet (és kellene) specifikusan is tervezni, főleg a szimbiontákkal, pl. a pillangós növényeknél. A peszticid-csökkentés antagonista baktériumokkal (Pseudomonas, Bacillus, Actinobaktériumok) és gombákkal (Trichoderma, Boeveria) lehetséges. Sok-sok mikrobiális megoldásra vannak hazai, nemzetközi példák. Az adott talaj-növény rendszer talaj-élet-tulajdonságainak a pontosabb ismeretében léphetünk előbbre. Ezen a téren van leginkább szükség az egyetemek, a kutatóintézetek és a szakmai szervezetek közötti együttműködésre (www.talaj.hu).
Milyen mikrobiális tulajdonságok segíthetnek a talajszerkezet javításában, a vízmegtartásban és a talajegészség fenntartásában?
Dr. Makádi Marianna: A talajlakó mikroorganizmusok kulcsszerepet játszanak a talaj szerkezetének, vízgazdálkodásának és általános egészségének fenntartásában. Az alábbi mikrobiális tulajdonságok és funkciók a legfontosabbak ebben a folyamatban:
1. Extracelluláris poliszaharidok (EPS) termelése, mely segít az aggregátumstabilitás kialakításában, illetve ezek az EPS-ek valamennyi vizet is képesek megkötni. 2. Gombák szerepe: a gombafonalak mechanikailag stabilizálják az aggregátumokat, míg a gombák által termelt glomalin hatása hasonló az EPS-ekéhez. 3. Szervesanyagbontás: a mikrobák részt vesznek a szervesanyagok bontásában, aminek végeredménye a stabil humusz. A humusznak vízmegtartó és tápanyagszolgáltató szerepét kell kiemelnünk. 4. Tápanyagforgalom: a mikroorganizmusok enzimeket termelnek, melyek pl. a szervesanyagokból hasítanak le nitrogént és foszfort a növények számára felvehető formában, az ásványokból szabadítanak fel növényi tápanyagokat (pl. kálium), de a légköri nitrogén is a talajban szabadon élő (pl. Azotobacter sp.), illetve a növényekkel szimbiózisban élő (pl. Rhizobium sp.) mikroorganizmusok révén kerül be a szárazföldi körforgalomba. 5. Gátolják a növénypatogén mikroorganizmusok fejlődését (pl. Trichoderma gombák, Paenibacillus baktériumok), segítik a növényeket pl. hormonszerű anyagok termelésével.

Milyen legyen a magyar szárazgazdálkodás 2035-ben? Ha nem egyetlen technológiában, hanem komplett termesztési rendszerben gondolkodunk: hogyan nézne ki 2035-ben egy jól működő alföldi szárazgazdálkodási rendszer? Milyen lenne benne a vetésszerkezet, a talajművelés, a fajtaválasztás, a tőszám, a tápanyag-gazdálkodás és a precíziós döntéstámogatás szerepe?
Dr. Csajbók József : 2035-ben egy jól működő alföldi szárazgazdálkodási rendszer véleményem szerint elsősorban alkalmazkodó és rugalmas rendszer kell, hogy legyen. Az időjárást nem tudjuk megváltoztatni, ezért a termesztéstechnológiát kell hozzá igazítanunk. A következő évek egyik legnagyobb kihívása éppen az lesz, hogy felismerjük, hogy a korábban megszokott, „bevált” technológiák önmagukban már nagy valószínűséggel nem adnak megfelelő biztonságot. 
A vetésszerkezetben nagyobb szerepet kaphatnak a szárazabb körülményekhez jobban alkalmazkodó növényfajok és fajták, az őszi vetésű kultúrák, de ezt mindig az adott termőhely adottságaihoz kell igazítani. Ez nagyon fontos! A piaci lehetőségeket is nyilvánvalóan figyelembe kell venni a döntések meghozatalakor. A talajművelésben a talaj védelme, a talaj vízbefogadó képességének javítása, a nedvesség megőrzése és a talaj szervesanyag-tartalmának megóvása, akár növelése kerül előtérbe. A talajkímélő művelési rendszerek, a csökkentett menetszám, a sávos művelés vagy akár a no-till mellett ezért a szervesanyag-gazdálkodásnak is új, összetettebb szemléletre van szüksége. Érdemes megfontolni a takarónövények vagy a mulcshagyó megoldások szélesebb körű alkalmazását.
A fajtaválasztásnak sokkal tudatosabbá kell válnia: nem egyszerűen a legnagyobb termőképességű fajtát kell keresnünk, hanem azt, amely az adott termőhely vízellátottságához, talajához és klimatikus viszonyaihoz a legjobban illeszkedik. Ehhez kapcsolódik a termőhelyhez igazított tőszám és tápanyag-gazdálkodás is. Nem feltétlenül a maximális termés elérése a cél, hanem az, hogy a rendelkezésre álló erőforrásokat, kiemelten a vizet, a lehető leghatékonyabban használjuk fel. Ebben egyre nagyobb szerepe lesz a precíziós technológiáknak és a döntéstámogatásnak, a mesterséges intelligencia használatának is. A precíziós gazdálkodás értéke azonban nem önmagában az adatok gyűjtésében van, hanem abban, hogy az adatok alapján jobb döntéseket tudunk hozni: mikor vessünk, milyen tőszámmal, mennyi tápanyagot adjunk, és melyik táblarészen milyen technológiát alkalmazzunk.
Összességében tehát 2035 szárazgazdálkodása komplexebb tudást és gondolkodást igényel majd. A gazdálkodóknak azt tanácsolnám: 1) tájékozódjanak, szerezzenek új ismereteket, de megbízható forrásból; 2) gondolkodjanak; 3) és mindenekelőtt számoljanak. A jövőben nem biztos, hogy az lesz a sikeres gazdálkodó, aki a legtöbbet termeli, hanem aki a rendelkezésére álló erőforrásokkal a legjobban tud gazdálkodni és a változó körülményekhez leggyorsabban és legjobban tud alkalmazkodni.
Le kell-e cserélnünk egyes növénykultúrákat?
Dr. Jócsák Ildikó: Nem általános kultúracserére van szükség, hanem termőhely-specifikus szerkezetváltásra és kockázatmegosztásra. A klímaváltozás hatására nem egyszerűen kevesebb csapadékra kell számítani. Legalább ilyen fontos a csapadék időbeli eloszlása, a hosszabb csapadékmentes időszakok gyakorisága, a hőstressz, valamint az, hogy ezek találkoznak-e a virágzás vagy a termésképzés érzékeny időszakával. Ezért a „mivel váltsuk ki a kukoricát?” kérdésnél célszerűbb azt vizsgálni, hogy milyen növényszerkezettel csökkenthető a gazdaság klimatikus és gazdasági sérülékenysége. A cirok kézenfekvő példa. A kukoricához hasonlóan C4-es növény, ugyanakkor erőteljes gyökérzete, vízgazdálkodása, ozmotikus alkalmazkodása és egyes genotípusok funkcionális „stay-green” tulajdonsága miatt vízhiányos körülmények között előnyösebb lehet. Ettől azonban még nem tekinthető „aszálybiztos” alternatívának: a terméspotenciál, a felhasználás és a piac ugyanúgy meghatározza a gazdasági értékét. A köles rövidebb tenyészideje miatt lehet érdekes, ami lehetővé teszi az aszály elkerülését. Ez más típusú alkalmazkodási stratégia: bizonyos körülmények között nem jobban tolerálja a stresszt, hanem részben időben elkerüli annak legkritikusabb szakaszát. A napraforgó mélyebb gyökérzete szintén előnyt jelenthet, a hüvelyesek bevonása pedig a vetésforgó és a kockázatmegosztás szempontjából is értékes lehet. Az alkalmazkodás másik lehetősége az időbeli kockázatcsökkentés. Bizonyos őszi kultúrák tenyészidejük jelentős részét akkor teljesítik, amikor még kedvezőbb a talaj vízellátottsága. Vagyis nemcsak az aszálytűrés fokozása, hanem az aszály részleges elkerülése is stratégia lehet. Bizonyos termőhelyeken kisebb területen magasabb hozzáadott értékű, elsősorban kertészeti kultúrák bevonása is megfontolható többek között az importkényszer csökkentése érdekében. Ezek nem feltétlenül szárazságtűrőbbek, de a nagyobb hektáronkénti hozzáadott érték gazdaságilag indokolhatóvá teheti a vízellátás pontosabb szabályozását, például csepegtető öntözéssel, talajtakarással vagy szenzoros öntözésvezérléssel. Ennek természetesen beruházási, munkaerő-, technológiai és piaci feltételei is vannak. A szerkezetváltás ezért célszerűen fokozatosan, kisebb területen végzett üzemi próbákkal indítható, majd több év termés-, költség-, vízfelhasználási és értékesítési eredménye alapján dönthető el, mely alternatívák vihetők nagyobb területre. A cél nem feltétlenül egyetlen kultúra lecserélése, hanem a kockázat megosztása. A maximális hektáronkénti termés mellett egyre fontosabb mérce lehet a stabil hektáronkénti jövedelem. Hosszabb távon az a termelési rendszer lehet értékesebb, amely változó időjárási körülmények között is elfogadható és kiszámítható teljesítményt biztosít. Ehhez kapcsolódik a stressztűrés és a reziliencia megkülönböztetése is. Nemcsak azt érdemes vizsgálni, hogy mi történik a növénnyel az aszály maximumán, hanem azt is, milyen gyorsan képes regenerálódni, amikor ismét vízhez jut. Kukoricán kimutatták, hogy rövidebb vízhiány után a fotoszintetikus működés nagyrészt helyreállhat, míg hosszabb stresszt követően a visszaöntözés után is fennmaradhatnak működési korlátok; ebben ráadásul jelentős genotípusos különbségek is vannak. Ez a hazai körülmények között különösen fontos, mert sokszor nem egyetlen folyamatos, egész tenyészidőszakot érintő vízhiánnyal találkozunk, hanem aszály–csapadék–regeneráció–újabb stresszperiódusokkal. A jövő fajtaválasztásában és technológiai értékelésében ezért a stressz alatti teljesítmény mellett a stressz utáni regenerációs képességnek is nagyobb szerepet kell kapnia. A szárazgazdálkodás hosszú távú célja így nem egyszerűen a vízhiány „legyőzése”, hanem olyan termelési rendszerek kialakítása, amelyek jobban őrzik a rendelkezésre álló vizet, korábban felismerik a növényt érő stresszt, megfelelő genetikával és célzott technológiákkal növelik az alkalmazkodóképességet, és közben gazdaságilag is fenntarthatóak maradnak.
Ha egy gazdálkodó csak néhány, tudományosan is megalapozott lépést tudna megtenni az aszálykockázat csökkentése érdekében, melyek legyenek a legfontosabbak a jelenlegi kutatási eredmények alapján?
Dr. Jócsák Ildikó: Ha csak néhány lépésre van lehetőség, első helyre a víz megőrzése és hozzáférhetőségének biztosítása kerül. A növény csak azt a vizet tudja hasznosítani, amely ténylegesen bekerül a talajba, a gyökérzónában marad, és felvehető számára. A gyakorlatban ez a talaj vízbefogadó és víztároló képességének javítását, a tömörödés mérséklését, a talajfelszín lehetőség szerinti borítását, a párolgási veszteségek csökkentését és a lehulló csapadék gyökérzónában tartását jelenti. A talaj fizikai, kémiai és biológiai állapota együttesen határozza meg, hogy a lehulló csapadékból mennyi infiltrálódik, mennyi tárolódik, és végül mennyi válik a növény számára hozzáférhetővé. A következő fontos elem a megfelelő genetika és gyökérrendszer. Nem egyszerűen „aszálytűrő fajtát” kell keresni, mert a szárazságtűrés nem egyetlen tulajdonság. A gyökérzet mélysége és architektúrája, a sztómák szabályozása, az ozmotikus alkalmazkodás, a fotoszintetikus apparátus stabilitása, az antioxidáns védelem és a stressz utáni regeneráció egyaránt része lehet az alkalmazkodásnak.
Ezért az adott termőhelyhez és várható stresszmintázathoz megfelelő genotípus kiválasztása a cél. Más tulajdonság lehet előnyös ott, ahol rendszeresen korai vízhiány lép fel, és más ott, ahol a legnagyobb veszély a virágzás és termésképzés időszakában jelentkező aszály. A harmadik terület a kiegyensúlyozott tápanyagellátás. Száraz talajban nemcsak a vízhez, hanem a tápanyagokhoz való hozzáférés is romlik, ezért funkcionális tápanyaghiány alakulhat ki akkor is, ha a talaj teljes tápanyagtartalma önmagában megfelelő lenne. A víz- és tápanyag-gazdálkodást ezért egyre kevésbé lehet egymástól külön kezelni. A negyedik elem a korai diagnosztika és a célzott beavatkozás. Minél később ismerjük fel a stresszt, annál kisebb a beavatkozási mozgástér. A jövő szárazgazdálkodása ezért várhatóan nem egyetlen szenzorra épül, hanem talajnedvességi, meteorológiai, növényhőmérsékleti, spektrális és fiziológiai információkat kombinál. A gyakorlati sorrend tehát egyszerű: először a vizet kell megőrizni, ezt követi a megfelelő genetika és tápanyagstratégia, majd a stressz minél korábbi felismerése. A finomhangoló technológiák csak erre az alapra építve lehetnek igazán hatékonyak.


Ha egyetlen olyan változtatást kellene megneveznie, amelyet a magyar gazdálkodóknak a következő 3–5 évben a szárazodáshoz való alkalmazkodás érdekében prioritásként kellene kezelniük, mi lenne az?
Dr. Nagy Attila: A következő évek egyik legfontosabb szemléletváltása az lehet, hogy a mezőgazdaság a csapadékra értékként, egyre értékesebb erőforrásként tekintsen. A többletvíz megjelenésekor ne minden esetben annak minél gyorsabb elvezetése legyen az elsődleges cél, hanem ahol erre lehetőség van, a víz helyben tartása, akár táblák természetes mélyedésiben, beszivárgásának elősegítése és talajban történő tárolása a későbbi vízhiányos időszakokra. Ehhez nem minden esetben van szükség jelentős új infrastruktúrára. Sok területen már a talaj vízbefogadó és vízraktározó képességének javítása, a tömörödés mér éklése, a megfelelő talajfedettség és a talajszerkezet megőrzése is jelentős előrelépést jelenthet. Ezzel párhuzamosan egyre nagyobb szerepet kell kapnia a mérés- és adatalapú, területileg differenciált vízgazdálkodásnak. Talajnedvességi és meteorológiai mérések, távérzékelési adatok és a növényállomány állapota alapján lehet meghatározni, hogy hol érdemes elsősorban vizet visszatartani, hol indokolt és gazdaságos az öntözés, illetve mely területeken célszerű inkább a szárazgazdálkodás ellenálló képességét növelni. A magyar mezőgazdaság alkalmazkodásának kulcsa ezért a meglévő vízkészletekkel sokkal tudatosabban, helyspecifikusan és hosszabb időtávban gazdálkodjunk.
Biró Borbála: Ördögi kör, mert víz nélkül nincs vagy pusztul a talajélet (de vele az ember is)! Nagy a baj, de kezdjük kicsiben, vagyis a kicsikkel. A pici, mikro-, paránylények kínálják a megoldást! A talaj élőlényeire és a közöttük lévő kapcsolatokra kell figyelni, hogy azok kifejthessék képességeiket. Ez nem jelent rögtön és azonnali megoldást. Az adott rendszer adottságai szerint, azonban csak így lehet helyrehozni az emberi klímavál(tozta)tási hibákat. A „kölcsönösen hasznos” szimbionta növény-mikroba (és szerintem az emberi, társadalmi) kapcsolatok eszközét vegyük elő. Az egészséges talaj egy olyan élő ’rend’szer (ha hagyjuk), amitől az élelmiszereinken keresztül a saját életünk és egészségünk is függ (Caring for soil, caring for life, EU, 2021)!  

Makádi Marianna: Az eddig elhangzottak alapján világosan látszik, hogy a változó klimatikus körülmények között az eddigi gyakorlat nem folytatható, ha a talajainkat még a jövőben is a növénytermesztést, vízmegtartást lehetővé tévő élő rendszerként szeretnénk megtartani. A berögzült szokások megváltoztatása nem könnyű, de javaslom, hogy mindenki kezdje el a változtatást, és próbálja ki pl. a csökkentett művelést fél, egy, két hektár területen, és figyelje a talaj és a növények reakcióját. Talán a saját tapasztalatok meggyőzőbbek lehetnek, mint a mástól hallott eredmények.

A gazdálkodói panel
A második részben hazai gazdálkodók ismertetik saját tapasztalataikat. Olyan gazdálkodók szólalnak meg, akik már alkalmazzák a szárazgazdálkodás egyes elemeit. Czina György igazgató, Czinagro Kft. Bekecs, Tóth Sándor igazgatósági elnök, Létavértesi "Aranykalász" Mg. Szövetkezet, Kujáni László, Kujáni Családi Gazdaság, a Kislépték Egyesület elnöke, Szolnoky Tamás az Agrogeo K ügyvezetője, a Granofarm EIP Agri innovációs operatív csoport vezetője.

Mely talajtípusokon, termőhelyeken és földrajzi térségekben lehet Magyarországon reális és gazdaságos a dry farming, és hol vannak ennek a természetes korlátai?
Szolnoky Tamás: Magyarországon a dry farming elsősorban ott lehet reális és gazdaságos, ahol a termesztési rendszer a természetes csapadékra alapozható, és a talaj megfelelő mennyiségű vizet képes tárolni és a növény számára hozzáférhetővé tenni. Kedvezőbbek lehetnek a mély termőrétegű, jó vízgazdálkodású csernozjom és vályogos talajok, különösen a Dunántúl egyes térségeiben és a Mezőföldön. A Duna–Tisza közi Homokhátság laza homoktalajain viszont a kis víztároló képesség és a tartós vízhiány már komoly természetes korlátot jelent. Ugyanakkor itt sem kizárt a szárazgazdálkodás, de csak szárazságtűrő növényekkel, alacsonyabb termésszinttel és kifejezetten vízmegőrző agrotechnikával. A legnagyobb korlátot nem önmagában a csapadék mennyisége, hanem annak kiszámíthatatlansága, a nyári párolgási veszteség és a talaj vízkészletének gyors kimerülése jelenti. Ezért a jövőben a dry farming gazdaságossága egyre inkább a talaj vízmegtartó képességének javításán és a termőhelyhez illesztett növényválasztáson múlik.
Az aszályhoz való alkalmazkodásban Ön szerint mennyit határoz meg maga a termőhely, és mennyit tud hozzátenni a gazdálkodó a megfelelő talajműveléssel, vetésváltással, fajtaválasztással és technológiával?
Czina György: A szárazodás, a hazánkat érintő hőmérséklet emelkedés, a 15- 20 évvel ezelőtt kiváló termőhelynek számító békési, hajdúsági 30-40 Ak-ás csernozjomokat leértékelte. Jelenleg itt 5 év átlagában, egy év csapadékalap hiányzik. A talajok1,5 méter mélységében 200 -250mm csapadék hiányzik. A szárazodás a globális klíma modellek alapján folytatódik. További termőhelyeink veszélyeztetettek! A 25. órában vagyunk. Az eddigi termesztéstechnológiai gyakorlatunk nem folytatható! Át kell állnunk egy talajközpontú vízmegőrző technológiára melynek elemei: a menetszám csökkentés, a talaj szármaradvánnyal való takarása, takarónövények alkalmazása, szerves anyag folyamatos pótlása. A tápanyag utánpótlásban műtrágya kizárólagosságát és mértékét csökkenteni kell. Változtatni kell a kijuttatás módján. Vetéssel egymenetben gyökérzóna alá csökkentett adagban jutassunk műtrágyát, a gyökérzónában mikrostartert, mikorhizzált gombakészítményeket adjunk. A gabonák nitrogén fejtrágyáját korán egy dózisban még a csapadék jelenlétekor retard 60-90 napos tartam hatású nitrogénnel oldjuk meg. Az idén 3 osztott kezelés esetén a 2., a 3. kezelés a csapadékhiány miatt súlyos termés depressziót okozott. Gabona növényeknél a hagyományos 12cm-es sortávról 25 cm-re kell áttérni, csökkenteni kell a vetőmag dózist. Ehhez rendelzésre állnak ezt toleráló szárazságtűrő fajták. A kukorica és napraforgó esetében is átgondolandó az 50 cm- es sortáv, a tőszám csökkentés kötelező ezt tűrő aszály ellen álló fajtákkal. A gyakori aszálystresszre az előjelzések alapján a növény élettani folyamatait időben nem elkésve, támogatni kell biostimulánsok alkalmazásával.
Kujáni László: Milyen jövője lehet a szárazgazdálkodásnak a Homokhátságon az egyre gyakoribb aszályok és a csökkenő vízkészletek mellett? Gazdálkodói tapasztalatai alapján mely növények és termesztési rendszerek képesek öntözés nélkül vagy minimális vízfelhasználással is életképesek maradni, és hogyan illeszkedhetnek ezek az Európai Unió klímaadaptációs és fenntartható mezőgazdasági céljaihoz?
A Homokhátságon a szántóföldi gazdálkodás egyre kevésbé rentábilis, ezért itt már nem feltétlenül az a legfontosabb cél, hogy mindenáron nyereséges termelést folytassunk, hanem hogy a talajt megóvjuk a további romlástól. Már évtizedekkel ezelőtt is tájékoztattak bennünket arról, hogy az eke, a tárcsa és a rotációs kapa rendszeres, intenzív használata károsítja, szétdolgozza a talaj szerkezetét, ezért ezek használatát lehetőség szerint kerülni kell. Érdemes olyan vetőmagkeverékekkel próbálkozni, mint az évelő pillangós takarmánykeverékek vagy a rozsos keverékek, amelyek kedvező időjárás esetén még tavasszal is adhatnak takarmányt, később pedig mulcsozásra is felhasználhatók. A leggyengébb, humuszban szegény talajokon a somkóró termesztése is szóba jöhet. A cél az, hogy a termőföldet ne a parlagfű és más gyomok borítsák, hanem megfelelő kultúrnövény, amely folyamatosan takarja a talajt, szerves anyagot ad vissza, és hozzájárul a további talajromlás mérsékléséhez.
A Homokhátságon ugyanakkor vannak olyan termelési irányok, amelyek hosszabb távon is szerepet kaphatnak. Ilyen például a szőlő, amely a Duna–Tisza köze számos, mélyebb fekvésű homokos területén olyan növénykultúra, amelynek termesztése mellett más növényekkel már nehéz gazdaságosan hasznosítani a területet. A szőlőnek ezért nemcsak gazdasági, hanem a vidék megtartásában betöltött szerepe is jelentős. A piaci és éghajlati változások miatt ugyanakkor a korábban meghatározó szilva- és almakultúrák telepítését ma már nem javasoljuk. A szántóterületeken inkább a rozs, a napraforgó – zöldtrágyaként vagy takarmányozási céllal –, illetve a szöszös bükköny takarmánynövényként jöhet szóba. A jobb adottságú területeken a lucerna termesztése is elképzelhető.
Ezek a gondolatok korántsem új keletűek. A nyíregyházi Nyírségi Mezőgazdasági Kutatóintézet és a kecskeméti Duna–Tisza Közi Mezőgazdasági Kutatóintézet kutatói már évtizedekkel ezelőtt vizsgálták a homoktalajok hasznosításának és megőrzésének lehetőségeit. Nyéki Sándor és a Manninger család munkái is arra hívták fel a figyelmet, hogy a homoktalajokkal más szemlélettel kell gazdálkodni. A mai feladatunk talán nem is az, hogy mindenáron ugyanazt termesszük ezeken a területeken, mint a jobb adottságú termőhelyeken, hanem hogy olyan növényeket és termesztési módokat válasszunk, amelyek mellett a talaj takarva marad, a szervesanyag-veszteséget mérsékeljük, és a Homokhátság földjeit a következő generációk számára is használható állapotban őrizzük meg.

Mi indította el Önnél a technológiaváltást, és ha visszatekint az elmúlt öt évre, melyik változtatás hozta a legnagyobb eredményt a víz megőrzésében és a termelés biztonságában?
Tóth Sándor: Az első figyelmeztető jelzés, ami felhívta a figyelmet a technológiaváltásra az a 2022-es év volt. Ekkor olyan mértéket öltött a csapadékhiány és az aszály, amelyet az 1950-es évek elején tapasztaltak a térségünkben az idősebb gazdálkodók. Ebben az évben az átlagos csapadék mennyiség (kb. 580-600 mm) lehullott a térségünkben, de ennek a nagy része augusztus utáni időszakban érkezett meg. Az azt követő években sajnos minden évben 100-150 mm-el kevesebb csapadék hullott, mint ami éves átlagban le szokott hullani. A 2023-as évtől kezdődően el kellett gondolkodni, hogy milyen változtatásokat tudunk eszközölni a technológiánkban. A problémát főleg az jelentette, hogy gazdaságunk alapvetően forgatásos talajművelésre volt/van berendezkedve. A lefontosabb szempont a víz megőrzése volt melyet az alábbi változtatásokkal próbáljuk megőrizni:
· A magágyelőkészítést követően lehető legrövidebb időn belül (1-2) nap történjen meg a vetés, mert így a talajban lévő nedvesség (amennyiben van) elegendő a magvak csírázásához. A tavaszi vetésű kapás növények alá sekélyebben végezzük el a magágykészítést, hogy jobban megőrizze a talaj vízkészletét.
· Az őszi alapművelés esetében a szántáson kívül előtérbe helyezzük a talajlazítást (főleg őszi kalászos tarlókon), melynek tapasztalataink szempontjából vízmegőrző hatása is van a többi kedvező tulajdonságai mellett, ugyanis egyenletesebb a talajfelszín és így a tavaszi szelek kevésbé tudják kiszárítani a talajt.
· Feleslegesen (rutingyakorlat miatt) nem mozgatjuk a talajt.

Mely növénykultúrák és termesztési rendszerek lehetnek Magyarországon reális jelöltjei a dry farming gazdálkodásnak, és mely kultúráknál kell inkább a termesztéstechnológia átalakításában, nem pedig az öntözés pótlásában gondolkodnunk?
Szolnoky Tamás: Magyarországon a dry farming reális jelöltjei elsősorban a szárazságtűrő, mérsékeltebb vízigényű és/vagy rövidebb tenyészidejű kultúrák, például a cirok, köles, egyes hüvelyesek, valamint megfelelő termőhelyen az őszi kalászosok lehetnek. Érdemes kiemelni az évelő rozsot, amely Kecskemét határában, kis humusztartalmú homoktalajon bizonyított. A napraforgó viszonylag jó szárazságtűrése ellenére már nem tekinthető korlátlanul biztonságos dry farming kultúrának, amit az utóbbi évek terméseredményeinek erős időjárási függése is mutat. A kukoricánál viszont sok esetben nem az öntözés egyszerű pótlása, hanem a termesztési rendszer újragondolása a kulcs: korábbi vagy eltérő vetésidő, rövidebb tenyészidejű és szárazságtűrőbb hibridek, kisebb állománysűrűség, megfelelő vetésváltás és mindenekelőtt a talaj vízkészletének megőrzése. Az őszi búzánál is elsősorban az okszerű agrotechnika, a fajta- és vetésidő-választás, valamint a talaj vízmegőrző képességének javítása lehet az első alkalmazkodási lépés; az öntözés csak ezt követően jelenthet többletbiztonságot. A zöldség- és intenzív gyümölcstermesztésnél viszont a garantált termés és minőség miatt az öntözés sokkal kevésbé váltható ki technológiai alkalmazkodással.

Lehet-e a vízpótlás helyett magát a termelési rendszert a vízhiányhoz igazítani? Milyen szárazgazdálkodási, talajmegújító és talajnedvesség-megőrző módszerek működhetnek a Homokhátságon, és milyen uniós vagy hazai agrárpolitikai ösztönzőkre lenne szükség ahhoz, hogy a gazdálkodók ezeket szélesebb körben is alkalmazni tudják?
Kujáni László: A Homokhátságon valójában nem a két megközelítés között kell választani: szükség van a víz visszatartására és a térség vízellátottságának javítására, de ezzel párhuzamosan a mezőgazdasági termelést is hozzá kell igazítani a megváltozott éghajlati és talajadottságokhoz. A csatornahálózat felújításával és megfelelő működtetésével a víz Homokhátságra vezetése is fontos feladat lenne. Ez önmagában nem oldaná meg a problémát, de a víz helyben tartásával és beszivárogtatásával hozzájárulhatna a talajvízszint bizonyos mértékű emeléséhez. Dr. Csatári Bálint akadémikus több olyan tervezetet is készített, amelyek ebbe az irányba mutattak, ezért ezek megvalósítására nagy szükség lenne.
A termelési rendszerben ugyanakkor alapvető szemléletváltásra van szükség. A szárazgazdálkodás egyik legfontosabb alapelve, hogy csak a feltétlenül szükséges talajmunkákat végezzük el. Minden felesleges talajmozgatás vizet vesz el a rendszerből, ezért a talaj nedvességének megőrzése érdekében a művelést a lehető legkisebb mértékűre kell szorítani. Legalább ilyen fontos, hogy a talaj soha ne maradjon fedetlenül: mindig legyen rajta valamilyen élő növénytakaró vagy mulcs. A szármaradványok talajon hagyása, a zöldtrágyanövények alkalmazása és a szervesanyag-utánpótlás egyaránt hozzájárulhat a talaj vízmegtartó képességének és szerkezetének javításához.
Az ilyen gazdálkodási módok szélesebb körű elterjedéséhez azonban megfelelő agrárpolitikai ösztönzőkre is szükség van. Az uniós és hazai támogatási rendszerekben nemcsak a termés mennyiségét kellene értékelni, hanem azt is, hogy a gazdálkodó mennyit tesz a talaj vízmegtartásáért, a szervesanyag-visszapótlásért, a talajtakará­sért és a talaj állapotának megőrzéséért. Olyan támogatási rendszerre lenne szükség, amely a gazdálkodó számára akkor is kiszámítható jövedelmet biztosít, ha a szárazabb körülmények miatt kisebb terméshozamú, de a termőhelyhez jobban alkalmazkodó kultúrákat választ. A Homokhátságon ugyanis hosszú távon nem az a kérdés, hogyan tudjuk ugyanazt a termelési rendszert egyre több vízzel fenntartani, hanem az, hogyan tudunk kevesebb vízzel is olyan gazdálkodást folytatni, amely közben a talajt és a tájat is megőrizzük. Amit még kiemelnék, hogy a meliorációs és öntözéses gyakorlatokat érdemes lenne visszahozni a támogatáspolitikába és fel kellene éleszteni az öntözéses és meliorációs szakember képzést. A szakszerűtlen öntözéssel erős talajromboló és talajminőség rontó hatást tudunk kifejteni. 

Miből látja ma, hogy az új rendszer valóban jobban működik? Vannak-e ezt alátámasztó mérései – például talajnedvesség, vízbefogadás, szervesanyag-tartalom vagy hozamadatok –, vagy elsősorban a gyakorlati tapasztalat mutatja a különbséget?
Tóth Sándor: Sajnos az eredményekkel kapcsolatban a tapasztalatokra lehet támaszkodni. Műszeres mérésekhez nem adottak a technológiai feltételeink. Az eredmények értékelését nagyban megnehezíti az, hogy nincs két egyforma évjárat (csapadékmennyiség, csapadékeloszlás, hőösszeg, hőmérsékleti különbségek), így a megismételhetőség lehetősége kizárt. Miután jó termőhelyi adottságú területen gazdálkodunk (mészlepedékes csernozjom talaj), így termőhely is nagyon sok mindent ki tud kompenzálni, viszont az látszik, hogy a lenagyobb limitáló tényezőt a csapadék jelenti. Talajainknak nagyon jó a vízmegtartó és vízbefogadó képessége, ami nagyon sokáig át tudja lendíteni a növényállományt egy kedvezőtlenebb időjárási perióduson, így akár az utolsó pillanatban lehulló csapadék akár több tonnával is növelheti a hektáronkénti termésmennyiséget.
Mikor érezte először, hogy a megváltoztatott gazdálkodási rendszer valóban működik, és mi volt ennek a leglátványosabb jele: jobb vízbefogadás, stabilabb termés, könnyebb művelhetőség, vagy valami egészen más?
Czina György: A 2000-es évek elején is volt aszály. Erre válaszul választottam eszközöket a gépberuházásaimnál. Sík tárcsás porhanyító, szecskázóval és törek terítővel felszerelt kombájn, lezáróhengerrel felszerelt kultivátor magágynyitóval, nagycsoroszlya nyomással, lezáróhengerrel rendelkező vetőgépek. Ekkor ezek a korszerűnek számító eszközök felkeltették volt tanárom Dr. Birkás Márta érdeklődését. Minden évben késő tavasszal és ősszel vizsgáltuk ezen eszközök hatását a talajra, termésre. A csökkentett menetszámú, mulcshagyó, lazításra alapozott, energia takarékos, vízmegőrző kapcsolt munkaeszközöket alkalmazó technológia meghozta az eredményét. Járatos, később mikorrhiza gombával átszőtt, a hagyományos forgatáshoz képest nedvesebb lett. A termésingadozások megszűntek, a környező gazdák átlagait meghaladó termések születtek, aszályos évjáratokban 30-35% -al is.
A jelenleg egy sávművelő vetőgéppel, évente egyszer végzett összevont talajművelés, vetés, a talaj maximum harmadát mozgatja. Így jelentős víz, szervesanyag megőrzést jelent. Az idén ez a technológa hozama őszibúzában 5,2t/ ha, míg a hagyományos megszokott technológiát alkalmazó szomszédnál 3,2t/ha.
Milyen szerepet szánunk a biomassza-alapú termésnövelő és talajjavító anyagoknak a dry farming rendszerében: elsősorban vízmegőrző, talajbiológiai, tápanyag-gazdálkodási vagy komplex stresszcsökkentő eszközként tekintünk rájuk?
Szolnoky Tamás: Szándékosan nem szeretnék kiemelni vagy túlhangsúlyozni egyes termésnövelő anyag típusokat, gondolva itt az engedélyezett szerves trágya, komposzt, talajkondicionáló, talajmikrobiológiai készítményekre, talajjavító anyagokra. Ezekre a regeneratív mezőgazdasági termelésben a biomassza alapú termésnövelő anyagokra kerek egészként tekintünk, mindegyik készítmény típusnak megvan a maga a helye egy teljes ciklusban. Fontos kérdés előtt állunk, hogy miként hasznosítjuk a nagy mennyiségben rendelkezésre álló természetes eredetű földtani képződményekre, hogy szőjük bele ezeket egy biomassza alapú talajerő utánpótló rendszerbe. Kijuttatásuk és felhasználásuk egyik fenntarható formája, ha vetéssel egy menetben valósul meglévő gépkapcsolatokkal, esetlegesen az adagoló rendszerek minimális módosításával vagy kiegészítésével, hogy a termésnövelő anyagok közvetlenül a magágy mellé kerüljenek. 
A biomassza-alapú termésnövelő és talajjavító anyagokra a dry farming rendszerében elsősorban komplex stresszcsökkentő eszközként érdemes tekinteni, amelynek egyik legfontosabb eleme a talaj vízgazdálkodásának javítása. A szervesanyag-visszapótlás és egyes biomassza-alapú anyagok növelhetik a talaj vízmegtartó és vízszolgáltató képességét, miközben javíthatják a talajszerkezetet és a biológiai aktivitást. A tápanyagok feltáródásának és visszatartásának javítása tovább növelheti a növények víz- és tápanyag-hasznosításának hatékonyságát. Nem „vizet adnak a növénynek”, hanem javítják annak esélyét, hogy a lehullott csapadékból minél több és minél hosszabb ideig legyen a növény számára hozzáférhető víz. Ezért különösen fontos lehet a biomassza-alapú anyagok kombinálása talajtakarásra és vízmegőrző művelésre épülő technológiákkal. A megfelelő anyag, dózis és alkalmazási mód azonban mindig a termőhelyhez és a talajhoz igazítandó.
A MARGINUP projekt tapasztalatai alapján milyen szerepet kaphatnak az olyan szárazságtűrő, többcélúan hasznosítható növények, mint az évelő rozs, amerikai bársonymályva a Homokhátság jövőbeli gazdálkodásában? Jelenthet-e új gazdasági lehetőséget, ha nemcsak a termést, hanem a mellékterméket – például az évelő rozs szalmáját – is értékként kezeljük, és takarmányozási vagy ipari célra hasznosítjuk?
Kujáni László: A MARGINUP! projekt tapasztalatai alapján az évelő rozs és az amerikai bársonymályva (Sida hermaphrodita) elsősorban talaj- és tájmegőrző növényként lehet érdekes a Homokhátságon. Fontos azonban kimondani, hogy jelenleg ezeknek a növényeknek a jövedelemtermelő képessége nincs, vagy csak minimális. Az évelő rozs homoktalajon mintegy 1 tonna termést adott, miközben a takarmányrozs hozama körülbelül 2 tonna volt. Ugyanakkor a melléktermék, például a szalma hasznosítása további lehetőségeket teremthet: 2026-ban az évelő rozs egy hektáron mintegy 10 bála, körülbelül 3 tonna szalmát adott. Ez azt mutatja, hogy a terméket és a mellékterméket együtt kellene értékelnünk, különösen akkor, ha takarmányozási vagy ipari felhasználási lehetőség kapcsolódik hozzá.
Az amerikai bársonymályva a MARGINUP! projekt egyik kísérleti növénye volt. Termesztése ugyanakkor komoly kihívásokat is megmutatott. A növény nehezen csírázik, ezért palántanevelésre volt szükség, és csak a tavaszi fagyok elmúltával lehetett kipalántázni. Az első évben rendszeres, heti 20 milliméteres öntözést és egész éven át mechanikai gyomirtást igényelt. Ennek ellenére az első és a második évben 3–4 méter magasra nőtt, és jelentős zöldbiomassza-hozamot produkált. A növény termesztésének kockázatát jól mutatja, hogy 2026. május 1-jén –7 °C-ot mértek, ami után nehezen indult újra a növekedése.
Az amerikai bársonymályva előtt jelenleg még nincs kialakult piac. Ennek megteremtéséhez nem egyetlen projekt, hanem komoly gazdálkodói, kutatói, feldolgozóipari és szakpolitikai összefogás szükséges. A Homokhátság számára ugyanakkor izgalmas új irányt jelenthetne egy biomassza-alapú gazdaság kialakítása, amelyben az építőipar, az energetika vagy más feldolgozóipari ágazatok is megjelennének. Ehhez azonban tudatos szakpolitikai koncepcióra és a teljes értéklánc kiépítésére van szükség: önmagában az nem elég, hogy megtermeljük a biomasszát, annak felvevőpiacot és feldolgozási lehetőséget is kell teremteni.
Ebben a gondolkodásban kaphat helyet több, a szárazabb termőhelyekhez is alkalmazkodó növény, például a kender, az olajlen, a rostlen és a cirok. A jövő egyik lehetősége ezért nem feltétlenül egyetlen új növény megtalálása, hanem egy olyan sokszínű termelési rendszer kialakítása lehet, amelyben a talaj- és tájmegőrzés mellett a termésből, a melléktermékből és a biomasszából is értéket tudunk teremteni.

Mi volt az átállás legnehezebb része, és volt-e olyan megoldás, amelyről menet közben kiderült, hogy nem működik? Mit csinálna ma másképp, ha újra kellene kezdenie?
Tóth Sándor: Az átállás legnehezebb részét a technológiai váltás tőkeigénye jelenti. Sajnos a növénytermesztés jövedelmezősége sokat romlott az utóbbi években a növényi termékek piaci árának stagnálása miatt. Ez a stagnálás sajnos nem mondható el az inputanyagok, beruházási költségek, munkaerő és az egyéb termelési költségekről. Ezen gazdasági körülményeket tovább rontják az időjárási anomáliák, melyek nagymértékben rontják a termésbiztonságot. Összességében elmondható, hogy kevés olyan jövedelem keletkezik ágazaton belül, amelyet fejlesztési alapra lehetne fordítani. Amit másképp csinálnék az az, hogy a beruházásokat a forgatás nélküli és a kombinált eszközök irányába kellett volna eltolni a 2022-es évet megelőzően.

Ha ma egy fiatal gazdálkodó azzal kérdezné meg, hogyan készüljön fel a következő 10–20 év várhatóan szárazabb körülményeire, mi lenne az az egy-két változtatás, amivel mindenképpen azt tanácsolná, hogy kezdje el?
Czina György: Rendelkezésére álló parcella adatok visszamenőleges értékelésével. Gondolja át az esetleges művelési ág váltás lehetőségét! Az évek óta gyengén teljesítő táblákban táblarészeken fontolja meg a művelő ág változtatást. Például gyep, erdő, fáslegelő, időleges víztározó, agrofotovoltaikus áramtermelés. Vizsgálja meg, hol tud öntözni. A legújabb alagcsöves technológiát alkalmazva akár kisebb területen. Itt olyan kultúrákat válasszon, melyeket feldolgozva a rövid ellátási lánc mellett tud értékesíteni. A gabonafélék termesztésénél modern géprendszereket alkalmazzon, ezek fejlesztését kövesse, melyek egymenetben elvégzik a talajművelést, sortrágyázást, vetést, agronómiailag optimális minőségben.
Ha egyetlen olyan változtatást kellene megnevezniük, amelyet a magyar gazdálkodóknak már a következő egy évben érdemes lenne megtenniük a szárazabbá váló körülményekhez való alkalmazkodás érdekében, mi lenne az? És mi az az egy hosszabb távú változás, amelyet a következő tíz évben mindenképpen meg kellene valósítani?
Tóth Sándor: A legfontosabb szempont a vízmegőrző gazdálkodásnak a fenntartása lenne. Csökkenteni kell a menetszámokat az észszerűség keretein belül, hogy feleslegesen kevésbé legyen mozgatva a talaj, minél egyenletesebb talajfelszínt kell biztosítani a műveletek után mert így kisebb lesz az evaporáció. A növényi maradványokat fenn kell hagyni a talajfelszínen, mert ez is csökkenti a talaj kipárolgását a fedettség biztosításával. Akinek technológiai lehetősége van az takarónövények vetésével biztosítsa a talajai fedettségét.
Czina György: Ahol a 1,5 m-es talajmélységben 200-250mm csapadék hiányzik, jövőre ne vessünk kukoricát! Hagyjunk fel a hagyományos növény igényeit szajkózó művelési, tápanyag gazdálkodási, növényvédelmi technológiával! Forduljunk a talajközpontú, fenntartható regeneratív, körforgásos, költség és jövedelem központú technológiák felé. A fosszilis inputokra alapozott hozam hajhászás helyett.
Az idézett szakirodalom a nyilatkozóktól kérésre rendelkezésre áll.

